<classify> Akizungumza na gazeti hili jana, Mratibu wa timu hiyo, Jamal Bayser alisema kwa sasa klabu hiyo inasubiri taarifa rasmi ya kocha wake Mecky Maxime kuhusu mapendekezo yake katika kuboresha timu hiyo ambayo imemaliza Ligi Kuu msimu huu wa 2014-15 ikiwa katika nafasi ya saba kati ya timu 14.Bayser alisema baada ya kupata taarifa hiyo itaamua mengi kuhusu mapendekezo ya kocha huyo hasa katika kuangalia nini kifanyike kwenye usajili. Aidha, alikiri kufanya mazungumzo na kocha De Mol ambaye kwa sasa yupo nchini.Klabu hiyo ilimfuata kwenye Uwanja wa Ndege wa Kimataifa wa Julius Nyerere, Dar es Salaam juzi na kisha kwenda kufanya naye mazungumzo ambayo Bayser anasema hawakuzungumzia kuhusu kumchukua kukinoa kikosi hicho.Bayser alisema wamezungumza mengi hasa kuhusu maendeleo ya mchezo wa soka duniani na nini mtazamo wake juu ya soka la Tanzania.Alisema kwa sasa hawazungumzii lolote kuhusu kumpatia ajira ya kukinoa kikosi hicho kwa kuwa bado Bodi ya Mtibwa Sugar haijakaa kujadiliana juu ya kumwacha kocha wa sasa au la.Alisema katika mazungumzo hayo kocha huyo ameonesha kuwa na uelewa mkubwa wa soka la Tanzania na kuwa kwa sasa bado ataendelea kuwapo hapa nchini kwa muda.Mazungumzo yetu hayakuwa na maana kuwa sisi tumeamua kuachana na kocha wa sasa Maxime ila ni mazungumzo ya kawaida kabisa kwa kuwa tumeongelea mengi kuhusu soka na mengineo ambapo huyu kocha amekuwa akijihusisha nayo, alisema Bayser.Kocha De Mol 60 ni moja kati ya makocha wenye mafaniko makubwa katika medani ya soka akiwa amefundisha timu mbalimbali za bara la Asia, Ulaya na Afrika na alikuwa Mkurugenzi wa Kituo cha Kukuza Vipaji Kumasi, Ghana.Amefundisha timu za Qatarm Ubelgiji na China na kwa mazungumzo yake aliyofanya na kiongozi huyo wa Mtibwa Sugar yamefanya kuwapo kwa uvumi huo kuwa amechukuliwa kuinoa timu hiyo.Mtibwa Sugar imemaliza msimu huu wa ligi ikiwa nafasi ya saba na pointi 31 hali ambayo inaonesha kuwa ni kusuasua hasa ikizingatiwa kuwa ilikuwa ni moja kati ya timu ambazo zilianza ligi hiyo vyema.Ilimfunga Yanga 2-0 Morogoro kwenye Uwanja wa Jamhuri mjini Morogoro kabla ya marudiano kuchapwa na Yanga idadi kama hiyo kwenye Uwanja wa Taifa, Dar es Salaam. Yanga ilitwaa ubingwa.  <topic>: MICHEZO 